**OBRAZLOŽENJE UZ IZVJEŠTAJ O IZVRŠENJU FINANCIJSKOG PLANA ZA 2021.**

 **GODINU STRUKOVNE ŠKOLE PULA**

**PRAVNA OSNOVA ZA DONOŠENJE IZVJEŠTAJA:** Uputa Upravnog odjela za proračun i financije Istarske županije, Klasa: 400-08/21-01/02; Urbroj: 2163/1-07-01/4-21-05, od 14. lipnja 2021. godine; Novi Zakon o proračunu koji je objavljen u „Narodnim novinama“ broj 144/2021. a primjenjuje se od 01. siječnja 2022. godine. Temeljem novog Zakona o proračunu, Izvještaji o izvršenju financijskih planova proračunskih korisnika sastoje se od općeg i posebnog dijela, obrazloženja prihodi i primici, rashodi i izdaci se u njemu iskazuju na razini odjeljka ekonomske klasifikacije.

Račun prihoda i rashoda sastoji se od prihoda i rashoda iskazanih prema ekonomskoj klasifikaciji i prema izvorima financiranja i prikazuje se tablično. U tablici Prihoda i rashoda prema ekonomskoj klasifikaciji plan se iskazuje na razini podskupine ekonomske klasifikacije (treća razina računskog plana), a izvršenje na razini odjeljka ekonomske klasifikacije (četvrta razina računskog plana).U tablici Prihoda i rashoda prema izvorima financiranja, plan i izvršenje se iskazuju na razini razdjela (prva razina računskog plana).

Posebni dio godišnjeg Izvještaja o izvršenju financijskog plana sadrži izvršenje rashoda i izdataka iskazanih po izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata. Plan se iskazuje na razini podskupine ekonomske klasifikacije (treća razina računskog plana), a izvršenje na razini odjeljka ekonomske klasifikacije (četvrta razina računskog plana).

**SAŽETAK DJELOKRUGA RADA:**

Strukovna škola Pula osnovana je s ciljem srednjoškolskog obrazovanja učenika za stjecanje srednje stručne spreme.

Strukovna škola Pula je osnovana je 01.09.1992 godine i to pod nazivom Obrtnička škola Pula, a 18.05.1993 naziv je promijenjen u Strukovna škola Pula.

Sjedište škole je u Puli, Zagrebačka 22 a djeluje na dvije lokacije:

Zgrada u ul. Zagrebačka 22 i u prizemlju stambenih zgrada ulici Rizzijeva 28 i 30

Škola obrazuje učenike u slijedećim obrazovnim sektorima

1. Poljoprivreda, prehrana i veterina. Trogodišnja zanimanja :mesar JMO i pekar JMO i

četverogodišnja zanimanja: tehničar nutricionist

2. Šumarstvo, prerada i obrada drva: trogodišnja zanimanja: stolar JMO

3. Osobne, usluge zaštite i druge usluge. Trogodišnja zanimanja : frizer JMO i četverogodišnja zanimanja : kozmetičar

Ove školske godine upisano je 324 učenika koje je raspoređeno u 15 razrednih odjela.

U školi je zaposleno 55 redovnih djelatnika i 1 pomoćnik u nastavi kroz program Mozaik IV.

Djelatnost škole ostvaruje se na temelju Nastavnog plana i programa, Školskog kurikuluma i Godišnjeg plana i programa rada, a u skladu s Zakonom o ustanovama, Zakonom o odgoju i obrazovanju u osnovnoj i srednjoj školi i Statutom škole.

**OBRAZLOŽENJE OPĆEG DIJELA IZVJEŠTAJA:**

Financijski plan Strukovne škole Pula za 2021. godinu donesen je na sjednici Školskog odbora dana 22.prosinca 2020. godine. Prve izmjene i dopune Financijskog plana Strukovne škole Pula za 2021. godinu donesene su na sjednici Školskog odbora dana 16. prosinca 2021. godine.

 Prvim izmjenama i dopunama Financijskog plana za 2021. godinu, ukupno planirani prihodi povećani su za 525.344 a rashodi za 528.206 kn.

Naplaćeno je prihoda i primitaka ukupno 6.615.171,32 kune što je u odnosu na plan 98,60 % , a u odnosu na prethodnu godinu 13,39% povećanje prihoda.

Izvršeno je rashoda i izdataka u ukupnom iznosu od 6.628.975,89 kn, što je u odnosu na plan 98,39% a u odnosu na prethodnu godinu povećanje izdataka za12,79%.

**OBRAZLOŽENJE OSTVARENJA PRIHODA I PRIMITAKA**

Od ukupno ostvarenih prihoda u visini od 6.615.171,32 kuna ostvareno je:

 -prihoda poslovanja u visini od 6.614.364,92 kn što je 98,60% od plana i 13,39% više nego prethodne godine i

-prihoda od prodaje nefinancijske imovine u visini od 806,40 kn što je 100,05% od plana i isto i u odnosu na prethodnu godinu.

**Prihodi iz izvora Pomoći proračunskim korisnicima iz proračuna koji im nije nadležan**

Pomoći proračunskim korisnicima iz proračuna koji im nije nadležan ostvarene su u visini od 5.951.822,32 kn što je 98,82% od plana te 11,14% više od prethodne godine. Ostvarene su tekuće pomoći:1. od Ministarstva znanosti i obrazovanja za troškove zaposlenika (plaće, materijalna prava zaposlenika, isplate po pravomoćnim sudskim presudama, testiranje zaposlenika-COVID 19),.i 2. Pomoći temeljem prijenosa EU sredstava za financiranje pomoćnika u nastavi putem Istarske županije

**Prihodi od imovine**

Prihodi od imovine su prihodi od kamate na depozite po viđenju tj. sredstva na žiro računu. Ostvareno je 2,66 kuna prihoda od kamata što je u odnosu na plan 26,6% a u odnosu na proteklu godinu 26,42 %.U pravilu se koriste za nabavu knjiga.

**Prihodi za posebne namjene**

Prihodi po posebnim propisima su prihodi od sufinanciranja cijene školarine učenika kozmetičara, od polaganja mature u trećem roku i ostali sitni prihodi. U 2021. godini ostvareno je prihoda u iznosu od 12.313,57 kuna što je 68,41% od planiranog i 2.490,66% više u odnosu na prethodnu godinu.

**Opći prihodi i primici iz lokalnog proračuna**

Prihodi iz nadležnog proračuna su ostvareni u ukupnom iznosu od 650.226,37 kn što je 97,43% od plana te 36,19% više od prethodne godine. To su prihodi iz proračuna Istarske županije. Ostvareni su prihodi za financiranje rashoda poslovanja u visini od 638.121,63 kn, prihodi za financiranje rashoda za nabavu nefinancijske imovine u visini od 4.000,00 kn i prihodi za financiranje pomoćnika u nastavi kroz projekt MOZAIK IV u visini od 8.104,74. Prihodi za financiranje rashoda poslovanja su prihodi za financiranje redovne djelatnosti SŠ-minimalni standard, programa obrazovanja iznad standarda, investicijskog održavanja i projekta MOZIAIK IV. Prihodi za nabavu nefinancijske imovine su prihodi za nabavu knjiga za opremanje biblioteke.

**Prihodi od prodaje nefinancijske imovine**

To su prihodi od prodaje stanova na obročnu otplatu i to stanova na kojima je postojalo stanarsko pravo. Od naplaćenog obroka samo je 35% prihoda prihod škole a 65% se uplaćuje u državni proračun. Naplaćeno je 806,40 kuna prihoda što je 100,05% planiranog prihoda i isto toliko u odnosu na prošlu godinu.

**OBRAZLOŽENJE OSTVARENJA RASHODA I IZDATAKA**

Od ukupno ostvarenih rashoda u visini od 6.628.975,89 kuna ostvareni su:

-rashodi poslovanja u 2021. godini izvršeni su u iznosu 6.618.681,72 kn što je 98,93% planiranog i 12,85% više u odnosu na prethodnu godinu i

-rashodi za nefinancijsku imovinu izvršeni su u iznosu 10.304,07 kn što je 21,61% od plana i 83,14% u odnosu na prethodnu godinu.

 Razlika računa prihoda i rashoda je manjak u iznosu od 13.804,57 kn.

**Rashodi za zaposlene**

Rashodi za zaposlene iznose 5.850.511,43 kn što je 98,93% plana a 10,05% više u odnosu na prethodnu godinu. Obuhvaćaju rashode za plaće i doprinose na plaće zaposlenike i pomoćnika u nastavi, isplatu ostalih prava zaposlenika ugovorena kolektivnim ugovorima i isplate razlika plaće po sudskim presudama.

**Materijalni rashodi**

Materijalni rashodi izvršeni su u iznosu od 727.787,11 kn što je 99,90% plana i 33,54% više u odnosu na prethodnu godinu. Obuhvaćaju naknade troškova zaposlenicima, rashode za materijal i energiju, rashode za usluge, naknade troškova osobama izvan radnog odnosa, ostale nespomenute rashode poslovanja.

Nema velikih odstupanja od planiranog za tekuću godinu a u odnosu na izvršenje protekle godine. Najveće odstupanje je na troškovima vezanim uz sudske presude i to za sudske pristojbe i troškove sudskih postupaka jer se planom nije moglo predvidjeti koliko će se primiti pravomoćnih sudskih presuda.

**Financijski rashodi**

Financijski rashodi izvršeni su u ukupnom iznosu od 40.373,28 kn što je 96,15 % od plana te 1.195,28% u odnosu na prethodnu godinu. U cijelosti se odnose na ostale financijske rashode (usluge platnog prometa i zatezne kamate). Znatno povećanje u odnosu na prethodnu godinu odnosi se na zatezne kamate radi isplata razlika plaća po sudskim presudama.

**Rashodi za nabavu nefinancijske imovine**

Rashodi za nabavu nefinancijske imovine izvršeni su u iznosu od 10.304,07 kn što je 21,61% plana i 83,14% u odnosu na prethodnu godinu. Obuhvaćaju rashode za postrojenja i opremu i nabavku knjiga.

**OBRAZLOŽENJE PRENESENOG VIŠKA PRIHODA**

Višak prihoda prethodne, 2020. godine, koji je prenesen u tekuću, 2021. godinu višak je iz prihoda za posebne namjene prethodnih godina i za preneseni višak uvećavaju se prihodi tekuće godine.

Preneseni višak od 28.862 kune bilo je planirano utrošiti u Program 2406 Opremanje škole i to za nabavu uredske opreme i namještaja 10.000 kn a za nabavu Opreme za praktikume 18.862 kune. Utrošeno je samo 1.600 kn i to za nabavu računalne opreme.

Preostali višak prihoda prenosi se u 2022. godinu i zajedno sa ostvarenim viškom 2021. godine rasporediti će se kod izrade Prvih izmjena i dopuna financijskog plana u skladu s Odlukom o raspodjeli rezultata.

**OBRAZLOŽENJE NENAPLAĆENIH POTRAŽIVANJA**

Stanje nenaplaćenih potraživanja, temeljem godišnjih financijskih izvještaja na dan 31.12.2021. godine iznosi 49.603 kn a čine ga potraživanja za refundaciju bolovanja od HZZO-a i potraživanja od učenika za školarine. Ova se potraživanja zatvaraju temeljem kompenzacije između HZZO-a i MZO i to nije u našoj nadležnosti.

Na potraživanja od učenika odnosi se 2.500,00 kn (23 učenika) a ispravak vrijednosti za potraživanja od učenika starija od 3 godine te od 1-3 godine iznosi 100,00 kn (2 učenika).

Temeljem Odluke o naplati povećanih troškova školovanja za zanimanje kozmetičar, koja je i sastavni dio natječaja za upis u školu, a iznosi 100 kuna po školskoj godini, poslani su računi roditeljima/skrbnicima za uplatu dužnog iznosa. Za školsku godinu 2021/2022 izdano je 64 računa, a naplaćeno je do 31.12. 41 račun tj. 4.100 kuna. Za dvije učenice izvršen je ispravak vrijednosti potraživanja iz prethodnih godina jer se ista nisu uspjela naplatiti.

Potraživanje od prodaje nefinancijske imovine iznosi 117,00 kn a odnosi se na obročnu otplatu stana koji je bio u vlasništvu škole i koji se redovno otplaćuje u mjesečnim anuitetima.

**OBRAZLOŽENJE NEPODMIRENIH OBVEZA**

Stanje nepodmirenih obveza škole, temeljem Bilance i Izvještaja o obvezama škole za siječanj – prosinac 2021. godine, iznosi 624.276 kn. Na obveze za zaposlene odnosi se 496.334 kn (plaća za prosinac 2021; regresi za godišnji odmor za 2021; jubilarna nagrada za studeni i prosinac 2021, pomoći za prosinac 2021. i otpremnina.) Obveze za materijalne rashode iznose 74.439 kn a odnose se na rashode koji su nastali u 2021. godini a podmiriti će se u 2022. godini u skladu s dospijećem. Obveze za financijske rashode iznose 396 kn a ostale tekuće obveze iznose 49.898 kn (obveza proračunskog korisnika za povrat u Proračun – bolovanja na teret HZZO-a).

Obveze za nabavu nefinancijske imovine iznose 3.208 kuna.

Sve evidentirane obveze su nedospjele obveze.

**OBRAZLOŽENJE POTENCIJALNIH OBVEZA PO OSNOVU SUDSKIH POSTUPAKA**

Stanje potencijalnih obveza po osnovi sudskih postupaka na dan 31.12.2021. godine, procjenom financijskog učinka, iznosi 56.204,68 kn i to za 12 zaposlenika. Od navedenih 12 zaposlenika za 8 zaposlenika postoji obveza uplate sudskih pristojbi po provedenim presudama gdje je uložena žalba na drugostupanjski sud na visinu troškova koje je sud priznao odvjetniku Po primitku presuda biti će plaćene i sudske pristojbe.

Za 4 zaposlenika nisu još donesene presude po tužbama, ali je procijenjen trošak.

**OBRAZLOŽENJE POSEBNOG DIJELA IZVJEŠTAJA:**

**NAZIV PROGRAMA 1: Program** **2201 Redovna djelatnost škole**

**A220101 Materijalni rashodi SŠ po kriterijima**

**A220102 Materijalni rashodi SŠ po stvarnom trošku**

**A220103 Materijalni rashodi SŠ- drugi izvori**

**A220104 Plaće i drugi rashodi za zaposlene SŠ¸**

Redovna djelatnost škole financira se iz primljenih decentraliziranih sredstava od osnivača, iz vlastitih sredstava i iz Ministarstva znanosti i obrazovanja.

Osnivač financira 1.Aktivnost A220101 i to prema utvrđenim kriterijima za financiranje po broju učenika i razrednih odjela.

 2. Aktivnost A220102 prema stvarnim troškovima tj. prema zahtjevima koje škola uputi za refundaciju troškova energenata, prijevoza, osiguranja i zdravstvenih pregleda.

Iz prihoda za posebne namjene financira se Aktivnost A 220103 i to za povećane izdatke školovanja učenika kozmetičara, nabavu opreme i knjiga.

Ministarstvo financira Aktivnost A220104 Plaće i ostala materijalna prava zaposlenicima na temelju obračuna putem Centralnog obračuna plaća, eventualne nabave kapitalne imovine i troškove testiranja zaposlenika na COVID-19.

**Opći ciljevi**: Optimalno funkcioniranje rada škole tj. stvaranje svih potrebnih uvjeta za njegovo nesmetano odvijanje.

**Posebni ciljevi**: Osiguravanjem potrebnih sredstava za rad omogućiti kontinuirano odvijanje nastavnog procesa, a brigom o prostoru stvoriti ugodne uvjete za nesmetan rad. Omogućiti zaposlenicima stjecanje potrebnih kadrovskih uvjeta potrebnih za rad. Kroz nagrađivanje za izvršen rad postići zadovoljstvo radnika a time i dobar odnos prema izvršavanju zadataka.

**Ostvareni ciljevi programa**: Pravovremenim osiguravanjem svih potrebnih uvjeta za rad omogućeno je redovno odvijanje nastave u skladu s općim uvjetima i redovno poslovanje škole.

**Pokazatelji uspješnosti realizacije**: Nastava se je odvijala redovno, svi su učenici uspješno završili obrazovanje u protekloj školskoj godini, a realizirane su i sve aktivnosti iako u drukčijim okolnostima zbog Corona virusa. Plaće i materijalna prava zaposlenicima su isplaćivane redovno u skladu s propisima, isplaćene su i sve obveze po prispjelim sudskim presudama. Rad u školi odvijao se bez prekida i za vrijeme kad nije bilo organizirane nastave u školi.

Program je realiziran 98,99% u odnosu na plan i 10,94% više u odnosu na 2020. godinu.

**NAZIV PROGRAMA 2: 2301 Programi obrazovanja iznad standarda:**

**A 230184** **Zavičajna nastava**-izvor financiranja Istarska Županija i

**A 230104** **Pomoćnici u nastav**i **temeljem prijenosa EU sredstava** koji se financira prijenosom EU sredstava putem Županije

**Opći cilj:** Motiviranje učenika za sudjelovanje u vannastavnim aktivnostima, a djeci s poteškoćama omogućiti lakše praćenje nastave i pružiti im pomoć pri praćenju nastave.

**Ostvareni ciljevi programa:** Zbog uvođenja mjere zaštite od Corona virusa nije realizirana Aktivnost A 230184 Zavičajna nastava nego se odgađa za iduću godinu, a Aktivnost Pomoćnik u nastavi uspješno je realizirana.

**Pokazatelji uspješnosti realizacije**: Aktivnost Zavičajna nastava nije realizirana nego se odgađa za 2022. godinu, a aktivnost Pomoćnici u nastavi u potpunosti je provedena i polučila je uspješno svladavanje poteškoća oko praćenja nastave i izvršavanja radnih zadataka. i uspješan završetak šk. god. 2020/2021.

Program je realiziran 100% u odnosu na plan i 63% u odnosu na proteklu godinu zbog toga što su protekle godine bile i 2 aktivnosti koje u 2021. godini nismo imali. To su Aktivnost Provedba kurikuluma i Aktivnost Sredstva zaštite protiv COVID 19.

**NAZIV**  **PROGRAMA 3: Program 2402 Investicijsko održavanje**

**A 240201 Investicijsko održavanje- minimalni standard** i

**A 240202 Investicijsko održavanje -iz nenamjenskih sredstava**

Program financira osnivač (Istarska županija)

**Opći cilj:** Otkloniti nedostatke u i na zgradi koji smetaju za normalan rad i funkcioniranje škole.

**Poseban cilj:** Omogućiti nesmetan rad u svim prostorijama gdje se održava nastava, sustav centralnog grijanja osposobiti za rad bez prekida u radu, otkloniti nedostatke u i na zgradi u skladu s prioritetima i financijskim mogućnostima.

**Ostvareni ciljevi programa**: Izvršene su zamjene rasvjetnih tijela, izvedeni sanacijski radovi u dvorani, zamijenjeni ventili u sustavu centralnog grijanja, izvedeni građevinsko obrtnički radovi u i na zgradi, izvedeni limarski radovi na zgradi, popravljeni podovi u učionicama i po hodnicima.

**Pokazatelj uspješnosti realizacije:**

Zadovoljstvo nastavnika i učenika ugodnim boravkom u prostorijama škole i praktikumima. Otklonjeni nedostaci i na zgradi koji su bili uzrok šteta na fasadi.

Program je realiziran 99,89% u odnosu na plan i 1.096,69 % u odnosu na 2020. godinu jer smo u 2020. godini imali vrlo malo izvedenih usluga koji spadaju pod investicijsko održavanje .

**NAZIV**  **PROGRAMA 4: Program 2406 Opremanje škole**

**K240601 Ulaganje u nefinancijsku imovinu** iz viška proteklih godina i

**K240602 Opremanje biblioteke** iz doznačenih sredstava od strane MZO i županije.

**Opći cilj:** Kontinuirano i što kvalitetnije obavljanje djelatnosti.

**Poseban cilj**: Uključivanje modernih tehnologija u nastavni proces i obogaćivanje knjižnice novim sadržajima.

**Ostvareni ciljevi programa**: Nabava nefinancijske imovine realizirana je u skladu s iskazanim potrebama.

**Pokazatelj uspješnosti realizacije**: Planom je bilo predviđeno utrošiti cijeli višak u nabavu opreme u skladu s potrebama. Neutrošeni dio viška prihoda prenosi se u narednu godinu za iste namjene.

Namjenski dobivena sredstva za nabavu knjiga utrošena su u cijelosti i o tome poslano izvješće i MZO i osnivaču (IŽ)

Program je realiziran 21,61% u odnosu na plan jer nisu utrošena planirana sredstva iz viška prihoda protekle godine i 133,72% u odnosu na 2020.godinu zbog dobivenih sredstava za Aktivnost Opremanje biblioteke u 2021. godini.

**PROJEKT 9108**

**T910801 Provedba projekta MOZAIK IV**

Za rad s djetetom s poteškoćama angažiran je pomoćnik u nastavi kao pomoć učenici koja ima poteškoća sa sluhom tako da joj treba pomoć kod praćenja nastave i komunikacije sa profesorima i kolegama u smislu točnog prenošenja izrečenog. Za te potrebe zaposlena je 1 osoba po ugovoru o radu na određeno, nepuno radno vrijeme. Zaposlenici pripadaju i ostala materijalna prava iz radnog odnosa. Rad pomoćnika u nastavi financira se djelomično temeljem prijenosa EU sredstava a dijelom iz nenamjenskih sredstava osnivača.

**Opći ciljevi**: Osigurati djeci s poteškoćama pomoć u svladavanju školskog gradiva

**Posebni ciljevi**: Učenici s poteškoćama u razvoju omogućiti što lakšu prilagodbu i praćenje nastavnog procesa kao i suradnja s nastavnicima da učenicu što kvalitetnije uključe u redovit

rad u nastavi

**Ostvareni ciljevi programa:** Učenica, uz pomoć, uspješno svladava radne zadatke.

Program je realiziran 75,93% u odnosu na plan jer je u planu bio planiran i trošak plaće za 12. mjesec, ali je knjigovodstveno iskazan na razgraničenja tako da nije ušao u troškove 2021. godine. U 2020. godini nismo imali provođenje ovog Projekta nego se je rad pomoćnika u nastavi financirao kroz Aktivnost MOZAIK III u okviru Programa 2301 Programi obrazovanja iznad standarda.

U privitku obrazloženja nalaze se tabelarni prikazi Izvještaja o izvršenju financijskog plana za 2021. godinu:

-Sažetak

-Tablica prihoda i primitaka

-Tablica rashoda i izdatka

-Izvještaj o izvršenju financijskog plana po programskoj i ekonomskoj klasifikaciji te po izvorima financiranja.

Sukladno Uputi Istarske županije, u stupac Izvorni plan uneseni su podaci iz Prvih izmjena i dopuna financijskog plana za 2021. godinu, a u stupac tekući plan za 2021. godinu uneseni su podaci nakon izvršene preraspodjele plana 5% kod onih rashoda za koje je preraspodjela izvršena a za ostale rashode tekući plan jednak je izvornom planu.

|  |
| --- |
| KLASA: 400-02/21-01/1 |
| URBROJ:2163-5-7-11 |
| Pula, 29.03.2022. |

 Ravnatelj:

 I. Bebek, dipl. ing.